b"\n_START_ARTICLE_\nVariant del pe\xc3\xb3 enverinat\n_START_SECTION_\nHist\xc3\xb2ria\n_START_PARAGRAPH_\nUn dels pioners d'aquesta l\xc3\xadnia fou David Bronstein, qui va empatar el matx pel Campionat del m\xc3\xb3n de 1951 contra Mikha\xc3\xafl Botv\xc3\xadnnik 12\xe2\x80\x9312. Bobby Fischer posteriorment tamb\xc3\xa9 va fer servir la variant, jugant-la de manera molt reeixida._NEWLINE_La l\xc3\xadnia va obtenir un gran renom a partir de quan fou jugada a la 7a i l'onzena partides del Campionat del m\xc3\xb3n de 1972 entre Fischer i Spassky. En ambdues partides Fischer duia negres i accept\xc3\xa0 el pe\xc3\xb3. A la primera, va assolir una posici\xc3\xb3 segura amb un confortable avantatge material, per\xc3\xb2 nom\xc3\xa9s f\xc3\xa9u taules. A la segona, Spassky va sorprendre Fischer amb una novetat te\xc3\xb2rica i va guanyar la partida despr\xc3\xa9s d'una pobra defensa de Fischer, tot permetent que Spassky li atrap\xc3\xa9s la dama, i provocant l'\xc3\xbanica derrota de Fischer en la variant del pe\xc3\xb3 enverinat._NEWLINE_La l\xc3\xadnia va ser emprada reeixidament per altres jugadors d'elit, inclosos els campions del m\xc3\xb3n Garri Kasp\xc3\xa0rov, Viswanathan Anand, i fins i tot Anatoli K\xc3\xa0rpov. Roman com una de les m\xc3\xa9s te\xc3\xb2ricament importants variants de la defensa siciliana. En \xc3\xa8poques m\xc3\xa9s recents, la l\xc3\xadnia ha esdevingut un camp de batalla popular en escacs per ordinador, amb els programadors intentant de \xc2\xabtreure's del llibre\xc2\xbb els uns als altres tot aprofundint progressivament m\xc3\xa9s i m\xc3\xa9s en les diferents l\xc3\xadnies de la variant. Com a resultat, la l\xc3\xadnia ha estat profundament investigada, i sembla que condueix a les taules amb un joc perfecte per ambd\xc3\xb3s b\xc3\xa0ndols.\n_START_SECTION_\nAltres l\xc3\xadnies\n_START_PARAGRAPH_\nTamb\xc3\xa9 hi ha una variant del pe\xc3\xb3 enverinat a la variant Winawer de la defensa francesa: 1.e4 e6 2.d4 d5 3.Cc3 Ab4 4.e5 c5 5.a3 Axc3+ 6.bxc3 Ce7 7.Dg4 Dc7 8.Dxg7 Tg8 9.Dxh7 cxd4 10.Ce2 Cbc6 (o 10.Rd1 Cd7). Com a la variant del pe\xc3\xb3 enverinat de la siciliana Najdorf, la l\xc3\xadnia provoca importants debilitats a ambd\xc3\xb3s b\xc3\xa0ndols, i pot conduir a l\xc3\xadnies extremadament complexes. Les blanques poden atacar al flanc de rei i intentar d'explotar el seu pe\xc3\xb3-h passat, mentre les negres lluiten per destruir el centre._NEWLINE_Tamb\xc3\xa9 hi ha una variant del pe\xc3\xb3 enverinat al gambet let\xc3\xb3: 1.e4 e5 2.Cf3 f5 3.Ac4 fxe4 4.Cxe5 Dg5?! una variant que duu a un joc extremadament agut, i que es considera dubtosa i no \xc3\xa9s massa emprada actualment. Malgrat tot, Graham Burgess diu que \xc2\xabno \xc3\xa9s totalment dolenta\xc2\xbb."